P6_TA(2005)0363

Belorusija

Resolucija Evropskega parlamenta o položaju v Belorusiji

Evropski parlament,

- ob upoštevanju svojih predhodnih resolucij o razmerah v Belorusiji,

- ob upoštevanju zlasti svoje resolucije z dne 10. marca 2005 o Belorusiji [1] in svoje resolucije z dne 7. julija 2005 o političnih razmerah in neodvisnosti medijev v Belorusiji [2],

- ob upoštevanju nagrade Saharov za svobodo misli, ki jo je decembra 2004 prejela Zveza novinarjev Belorusije,

- ob upoštevanju resolucije Organizacije združenih narodov z dne 12. aprila 2005 o položaju človekovih pravic v Belorusiji,

- ob upoštevanju zlasti "akcijskega načrta EU za spodbujanje demokracije v Belorusiji", ki ga je 23. februarja 2005 sprejela delegacija Evropskega parlamenta za odnose z Belorusijo,

- ob upoštevanju sporočila Komisije z dne 12. maja 2004 o evropski sosedski politiki (KOM(2004)0373),

- ob upoštevanju resolucij parlamentarne skupščine Sveta Evrope o razmerah v Belorusiji, zlasti njene resolucije z dne 28. aprila 2004 o preganjanju medijev v Republiki Belorusiji,

- ob upoštevanju sankcij EU, sprejetih 2. julija 2004 proti beloruskim uradnikom po izginotju treh beloruskih opozicijskih voditeljev in enega novinarja,

- ob upoštevanju izjav predsedstva EU o Belorusiji z dne 2. avgusta 2005, 12. avgusta 2005 in 30. avgusta 2005,

- ob upoštevanju Sklepa Evropske komisije o oddaji 138000 EUR vrednega javnega naročila radiu Deutsche Welle za neodvisno oddajanje v Belorusijo po radiu in po internetu, ki bo trajalo eno leto in se bo začelo 1. novembra 2005,

- ob upoštevanju člena 103(4) svojega Poslovnika,

A. ker se je položaj v Belorusiji, namesto da bi se izboljšal, še dodatno poslabšal do takšne mere, da so človekove pravice brezobzirno kršene, da so spodnjemu domu odvzete vsakršne zakonodajne pravice in gospodarstvo nadzoruje predsednik; ker te kršitve vključujejo zaprtje članov demokratične opozicije in druge oblike represije proti njim,

B. ker je bilo v zadnjih nekaj letih več političnih strank, 22 neodvisnih časopisov, več kot 50 pro-demokratičnih NVO z različnih področij in različnih političnih prepričanj in več izobraževalnih ustanov zaprtih zaradi "tehničnih" razlogov, vendar je bilo v vseh primerih jasno, da so bile te organizacije kaznovane zaradi kritičnosti do predsednika in njegove politike,

C. ker je beloruski minister za pravosodje Viktar Halavanau izdal uredbo o obvezni prijavi zvez političnih strank, sindikatov, koalicij, državljanskih pobud in gibanj z namenom, da prepreči združitev političnih sil, ki bodo podprle morebitnega tekmeca Aleksandra Lukašenka na predsedniških volitvah prihodnje leto,

D. ker je 13. septembra 2005 beloruski predsednik Lukašenko izdal uredbo, s katero je sam sebi podelil pravico do pomilostitve kaznivih dejanj, povezanih z lastnino, kar je le še en korak v smeri monopolizacije vseh pristojnosti v državi, vključno s sodno oblastjo,

E. ker je Komisija OZN za človekove pravice aprila 2005 na Belorusijo naslovila kritiko zaradi stalnih poročil o nadlegovanju in zapiranju NVO, organizacij nacionalnih manjšin, neodvisnih medijskih izpostav, opozicijskih političnih strank, neodvisnih sindikatov in verskih organizacij ter o nadlegovanju posameznikov, ki se ukvarjajo z demokratičnimi dejavnostmi, tudi v neodvisnih medijih,

F. ker je zapiranje neodvisnih univerz v Belorusiji privedlo do slovesne otvoritve Evropske univerze za humanistične vede za beloruske študente v izgnanstvu v Vilni,

G. ker so politične aretacije in sodni procesi aktivistov demokratičnega gibanja in neodvisnih novinarjev ter deportacije tujih državljanov v Belorusiji redna praksa,

H. ker ni bilo nikakršnega napredka v nerešenih primerih številnih izginulih oseb,

I. ker je Ministrstvo za pravosodje Belorusije 12. maja 2005 vodstvo Združenja Poljakov v Belorusiji (ZPB) spoznalo za nezakonito in ker je tiskarna, ki ji daje navodila vlada, zavrnila tiskanje poljskega tednika "Glos znad Niemna" in ker so bile pod okriljem vlade natisnjene ponarejene izdaje,

J. ker je Lukašenkov režim 27. avgusta 2005 sklical upravni odbor ZPB ter izsilil odstop demokratičnega in zakonito izvoljenega vodstva ter ga zamenjal z režimu podrejenim odborom,

K. ker se položaj drugih manjšin, vključno z Romi in verskimi manjšinami stalno slabša, saj so protestantske cerkve zaprte, evangeličanska pa je prepovedana,

L. ker je pravica do svobodne obveščenosti onemogočena v vseh televizijskih programih, nacionalnih in regionalnih, ki so v rokah vlade, medtem ko internetne povezave tečejo preko korporacije, ki jo vodi država, ta pa zapira številne račune in spletne strani,

M. ker so vsi obratovalci kabelskega omrežja zaradi prenašanja tujih kanalov, ki jih ni odobrila beloruska vlada, preganjani; na tej osnovi je bilo beloruskim kabelskim televizijskim operaterjem prepovedano prenašanje vseh ukrajinskih kanalov kakor tudi poljskega kanala "Polonia",

N. ker so državni organi ustavili vse registracije novih časopisov; ker vsak dan potekajo sojenja časopisom in novinarjem in ker so bile večini obstoječih časopisov naložene znatne denarne kazni, kar jim onemogoča nadaljevanje objavljanja,

O. ker je predsednik Lukašenko mednarodnemu omrežju NVO v Evropi in Belorusiji skoraj v celoti onemogočil, da otrokom, ki trpijo zaradi posledic černobilske tragedije, nudijo pomoč pri potovanju v druge države, da okrevajo,

P. ker je Poljska po vrsti izgonov diplomatov odpoklicala svojega ambasadorja iz Minska ter zavrnila obtožbe predsednika Lukašenka, da se Poljska vmešava v zadeve njegove države,

Q. ker je beloruski predsednik Lukašenko na vrhu Organizacije združenih narodov 15. septembra 2005 v New Yorku obtožil organe OZN za človekove pravice, da dopuščajo, da jih nekateri zlorabljajo za nadzor nad drugimi državami,

R. ker pristopu Sveta do Belorusija manjka odločnosti in vztrajnosti,

1. odločno obsoja brezobzirne napade beloruskega režima na medije, borce za manjšine in človekove pravice, člane opozicije, verske voditelje in vse ljudi, ki skušajo svobodno izraziti kritiko na račun predsednika in režima; tako ravnanje se odraža v samovoljnih aretacijah, slabem ravnanju z zaporniki, izginotjih, preganjanju iz političnih razlogov in drugih dejanjih represije, ki so v posmeh osnovnim načelom demokracije in pravne države;

2. obsoja spremembo uredbe 460 v zvezi s predpisi za sprejemanje tuje pomoči, ki jo je beloruski režim sprejel 17. avgusta 2005 in ki razširja seznam ciljev, za katere ni dovoljeno sprejeti zunanje pomoči; trenutno sta prepovedana sprejemanje in uporaba zunanje pomoči za "protiustavne namene", za strmoglavljenje oblasti, vmešavanje v notranje zadeve Belorusije, pripravo volitev ali referendumov, organizacijo srečanj, shodov, stavkovnih straž ali stavk ter pripravo in razširjanje propagandnih materialov; onemogočena je uporaba sredstev pomoči iz tujine za organiziranje konferenc, seminarjev in srečanj;

3. obsoja odločitev režima z dne 22. avgusta 2005, da prepove reformirano evangeličansko cerkev, ki je prisotna v Belorusiji že več kot 400 let; protestantska cerkev. je bila prepovedana, ker skupnost ni imela pravnega naslova; tega pa tudi ne bi mogla prijaviti, saj so jo oblasti pred tem pregnale iz vseh molilnic, kar je v nasprotju z beloruskim zakonom o svobodi vere;

4. obsoja vladno akcijo proti ZPB kot kršitev temeljnih načel "Okvirne konvencije Sveta Evrope o varstvu narodnih manjšin" iz leta 1995 in kot poizkus omejiti največjo nevladno organizacijo in eno redkih, ki jih vlada ni nadzorovala; opozarja, da spoštovanje pravic manjšin zajema tudi svobodo združevanja in priznavanja izvoljenih zakonitih organov organizacije; obžaluje vladin poizkus prevzem nadzora nad časopisom "Glos znad Niemna";

5. obsoja stalno preganjanje aktivistov poljske manjšine, ki želijo ohraniti neodvisnost svojega združenja; najbolj aktivne aktiviste nadlegujejo s ponovljenimi pozivi iz urada državnega tožilca in policije; v zadnjih tednih so vodjo ZPB Angeliko Borys zaslišali več kot 50-krat; ustanovitelja in trenutnega podpredsednika ZPB Tadeusza Gawina so obsodili na 30-dnevno zaporno kazen;

6. obsoja izrečene kazni do dveh let zapora za aktiviste ZPB Jozefa Parzeckiga, Wieslawa Kiewlaka, Andrzeja Pisalnika in Andrzeja Poczobuta zaradi neresničnih kazenskih obtožb;

7. obsoja popolno zapostavljenost romske manjšine, ki ji je beloruski režim omejil državljanske pravice ter najostreje obsoja sovražni govor v uradnih medijih, ki je naravnan proti Romski populaciji;

8. obsoja beloruske oblasti, ker niso odobrile vstopnih viz delegaciji članov Evropskega parlamenta, ki so se 8. avgusta 2005 napotili na misijo za raziskavo dejstev;

9. poziva Svet in Komisijo, da pripravita program štipendiranja, obiskovanja in prakse za aktiviste NVO, borce za človekove pravice in pravice manjšin;

10. meni, če beloruske oblasti ne bodo izboljšale položaja glede svobode govora, združevanja in verske svobode, ali če se bo položaj še poslabšal, da morajo Komisija, Svet in Parlament sprožiti postopek razširitve seznama prepovedi izdaje vizumov na beloruske oblasti, ki sodelujejo pri preganjanju; sankcije proti Lukašenkovemu režimu naj tudi vključujejo zamrznitev kapitala beloruskih oblasti v tujini;

11. ponovno poudarja, da bo nadaljnji razvoj odnosov EU z Belorusijo še naprej odvisen od napredka v smeri demokratizacije in reform v državi; in dostopnosti Belorusov do objektivnih, svobodnih in preglednih medijev ter spoštovanja manjšinskih in verskih pravic in svoboščin ;

12. pozdravlja dejstvo, da je Komisija namenila še več pomoči neodvisni radiodifuziji v Belorusiji; poudarja pomen zagotavljanja visoko kakovostnih in neodvisnih informacij beloruskemu ljudstvu; ponovno poziva Svet in Komisijo, da v skladu s svojo odgovornostjo, ki izhaja iz sosedske strategije, podpreta belorusko civilno družbo ter v ta namen predvidita finančni program, ki bo povezan s cilji evropske sosedske politike, podporne ukrepe pa prilagodita primeru Belorusije; nujno poziva Svet in Komisijo, da čimprej dodelita še več pomoči svobodnim medijem in neodvisnim NVO v Belorusiji in da še razširita pobude kar zadeva radiodifuzijo;

13. poziva Komisijo, naj prepreči, da bi "izmišljene NVO", ki jih beloruske oblasti ustanavljajo z namenom privabljanja sredstev tujih donatorjev, pridobile sredstva iz skladov EU ali iz proračuna EU;

14. poziva Komisijo in Svet, da podpreta demokratično iz voljen upravni odbor ZPB ter upravne odbore drugih demokratično izvoljenih nevladnih organizacij, ki so prav tako žrtve zatiranja Lukašenkovega režima;

15. poziva k ustanovitvi ad hoc delegacije na visoki ravni, ki bi jo poslali na misijo za raziskavo dejstev v Belorusijo in ki bi o svojih ugotovitvah poročala Parlamentu;

16. odločno podpira naznanitev predsednika Komisije, da bo v Belorusiji namestila posebnega diplomata, katerega naloga po spremljanje položaja človekovih pravic in poziva Komisijo, da pospeši odprtje stalnega predstavništva Evropske unije v Minsku, kar bo omogočalo lažje širjenje informacij, koordiniranje projektov in spremljanje razmer v Belorusiji;

17. poziva Svet in Komisijo, da sprožita vprašanje o Belorusiji z ruskimi oblastmi za določitev skupne akcije, ki bo omogočila konkretne demokratične spremembe v tej državi;

18. poziva vse države članice EU, da začnejo s postopki izdajanja brezplačnih viz za beloruske državljane;

19. poziva evropske politične stranke in politične skupine v Evropskem parlamentu, da povečajo svoje stike z belorusko opozicijo in ji nudijo politično podporo;

20. naroči svojemu predsedniku, naj to resolucijo posreduje Svetu, Komisiji, parlamentom in vladam držav članic, parlamentarni skupščini OVSE in Svetu Evrope.

[1] Sprejeta besedila, P6_TA(2005)0080.

[2] Sprejeta besedila, P6_TA(2005)0295.

--------------------------------------------------